NTNU Samfunnsforskning

miniatyr|NTNU Samfunnsforsknings hovedbygning ligger like ved universitetets campus på Dragvoll.
NTNU Samfunnsforskning AS er et uavhengig forskningsinstitutt som utvikler og formidler kunnskap innenfor et bredt spekter av samfunnsfaglige og samfunnsrelaterte problemstillinger, som alle er viktige for samfunnsutviklingen. Instituttet ble etablert som aksjeselskap i 2004 som en videreføring av aktiviteter i forskningsstiftelsen Allforsk. Aksjeselskapet er heleid av NTNU, og har nært faglig samarbeid med ulike fagmiljøer ved NTNU.  

NTNU Samfunnsforskning AS har siden 2008 også driftet et nasjonalt kompetansesenter innen psykisk helse, NAPHA, som finansieres av Helsedirektoratet. 

Instituttet driver sin virksomhet i Trondheim og har i overkant av 100 ansatte. Instituttet er organisert i fem fagavdelinger, hvorav tre er lokalisert like ved Universitetets campus på Dragvoll, mens to har tilhold i sentrum av Trondheim. Den akademiske staben består av forskere med bakgrunn primært innen sosiologi, sosialantropologi, statsvitenskap, samfunnsøkonomi og samfunnsgeografi, i tillegg til naturvitenskap og teknologifag. Kompetansesenterets medarbeidere har erfaring fra forskning, utdanning og praksisfelt. De fleste her har helsefaglig, samfunnsvitenskapelig eller kommunikasjonsfaglig bakgrunn. 

Instituttet er godkjent forskningsorganisasjon og mottar årlig grunnbevilgning fra Norges forskningsråd. Denne benyttes til strategisk utvikling av forskningsaktiviteten og kompetansebygging. Instituttet tilbyr beslutningsorientert og anvendt forskning og kunnskap til oppdragsgivere i offentlig og privat sektor, nasjonalt og internasjonalt. De største oppdragsgiverne/finansieringskildene er offentlige myndigheter (departementer og direktorater), privat næringsliv, non-profit organisasjoner, Norges forskningsråd og EUs forsknings- og innovasjonsprogrammer. 

Administrerende direktør i NTNU Samfunnsforskning er Roger Lian, som har ledet instituttet siden 1. januar 2018. 

Anne Borg er styreleder. 

Historie
NTNU Samfunnforskning AS ble etablert av NTNU i 2004. Etableringen var et ledd i en omorganisering av den eksternt finansierte forskningsporteføljen i NTNUs randsone, og var en videreføring av den tidligere stiftelsen Allforsk. Allforsk ble etablert i 1987, men med en forhistorie til tidlig i 1980-åra. 

Hensikten med omorganiseringen var å etablere en organisasjon godt tilpasset det å gjennomføre forskning for ulike typer oppdragsgivere, som forskningsråd, departement og direktorat, bedrifter, næringsorganisasjoner med mer. 

Noen nøkkeltall
 Årsverk: Det ble gjennomført 95,7 årsverk i 2024, noe som er en økning fra 2023 (93,6)
 Omsetning 2024: Brutto omsetning i 2024 var på 151,8 MNOK, noe som var 14,8 MNOK høyere enn i 2023.

Avdelinger
NTNU Samfunnsforskning er organisert i følgende avdelinger med hver sin avdelingsleder: 

 CIRiS 
CIRiS (Center for Interdisciplinary Research in Space / Senter for tverrfaglig forskning i rommet) utfører tverrfaglig FoUI innenfor bemannet romfart med sterke synergier til andre næringer. Sentrale tema er ressursutnyttelse, teknologiutvikling og operasjoner. Forskningssjef: Ann-Iren Kittang Jost.  

 Mangfold og inkludering 
Mangfold og inkludering forsker på velferdspolitiske tema og ulike former for marginalisering. Innvandring, funksjonshemming, utdanning og barnevern er sentrale forskningsområder. Forskningssjef: Joakim Caspersen.  

 NAPHA 
Nasjonalt kompetansesenter for psykisk helsearbeid (NAPHA) er NTNU Samfunnsforsknings eget kompetansesenter, til for kommunene i Norge. Senterets oppgave er å styrke og påvirke utviklingen av psykisk helsetjenester, i særlig grad for målgruppen voksne. Leder: Ellen Hoxmark.
 SØF 
Senter for økonomisk forskning (SØF) forsker på samfunnsøkonomiske tema. Offentlig økonomi, utdannings- og arbeidsmarkedsøkonomi og konjunkturovervåkning er sentrale forskningsområder. Forskningssjef: Lars-Erik Borge.  

 Studio Apertura 
Studio Apertura forsker på organisasjoner og samfunn, med tema som utvikling og omstilling, arbeidsformer og teknologi, sikkerhet og beredskap, samt ulike ytre forhold som påvirker organisasjoner. Forskningssjef: Tonje Osmundsen.

 Podkast 
NTNU Samfunnsforskning AS har siden 2018 laget podkasten Forskerpodden.

Forskerne svarer, programleder er kommunikasjonsrådgiver Vegard Y. Smevoll.   

I 2024 viet Forskerpodden en hel sesong til ungt utenforskap, i serien UTAFOR. Gjennom fem episoder møter vi blant annet foreldre som har mistet sitt barn til selvmord etter mobbing, en 14-åring med autismespekterdiagnose som opplever skolefravær, og en 28-åring med cerebral parese som har stått utenfor arbeidslivet i ti år. Serien belyser hvordan utenforskap kan oppstå, hvordan det oppleves, og hva som kan gjøres for å inkludere flere i samfunnet.   

 Referanser 

Eksterne lenker
 NTNU Samfunnsforsknings nettside
 Nasjonalt kompetansesenter for psykisk helsearbeid (NAPHA)

Samfunnsforskning
Kategori:Forskningsinstitutter i Norge
Kategori:Næringsliv i Trondheim
Kategori:Etableringer i 1988
Kategori:Etableringer i 2004